钦定古今图书集成/理学汇编/学行典/第206卷 > 程士章
## 钦定古今图书集成/理学汇编/学行典/第206卷 > 程士章

按《歙县志》：“程士章，字伯达，岩镇人。父岩注，客游辽阳，
母王氏，才有身五月耳。越六年，父卒，所交冯都司者
葬之高某阡，付谍守焉。语其仆法，识之而归。讣闻王
哀毁，屡滨死，上奉舅姑，下抚士章，孑然一身，延三世
不绝之绪。未几，王与舅姑相继殁，孝子年十二，依于
任子方以㢲者十四年。㢲子士达资以金，孝子乃同”
仆法往辽寻父骨。至辽，出谍证墓所，具棺启窆，刺血
濡缕，沾枯犹润。盖孝子生未见父，而骨肉相逢若此，
人嗟异之，卒奉其骨以归，与母王氏合葬焉。父老至
今咸知岩镇有“程孝子”云。